
LIETUVOS AKLŲJŲ IR SILPNAREGIŲ SĄJUNGA

CENTRO TARYBOS NUTARIMAS

DĖL ATSKAITYMŲ LASS SOCIALINIŲ PROGRAMŲ VYKDYMUI 

IR LĖŠŲ NAUDOJIMO TVARKOS 

2011 m. sausio 12 d. Nr. 1-3

Vilnius

Įgyvendindama Lietuvos aklųjų ir silpnaregių sąjungos XXI Suvažiavimo rezoliucijos „Dėl Lietuvos aklųjų ir silpnaregių sąjungos turto valdymo ir ūkinės veiklos 2010-2014 m.“ 5 p. nuostatas, atsižvelgdama į visuomeninių komisijų rekomendacijas bei siekdama efektyvaus lėšų, gautų iš ūkinės veiklos, panaudojimo, Lietuvos aklųjų ir silpnaregių sąjungos centro taryba 

n u t a r i a:

1. Nuo 2011 metų sudaryti:

1.1. Lietuvos aklųjų ir silpnaregių sąjungos (LASS) regioninius fondus socialinių programų vykdymui:

1.1.1. LASS Kauno ir Marijampolės regionų fondą, kurio tvarkytojas – VšĮ Kauno ir Marijampolės regionų aklųjų centras; 

1.1.2. LASS Klaipėdos ir Telšių regionų fondą, kurio tvarkytojas – VšĮ Klaipėdos ir Telšių regionų aklųjų centras; 

1.1.3. LASS Panevėžio ir Utenos regionų fondą, kurio tvarkytojas – VšĮ Panevėžio ir Utenos regionų aklųjų centras; 

1.1.4. LASS Šiaulių ir Tauragės regionų fondą, kurio tvarkytojas – VšĮ Šiaulių ir Tauragės regionų aklųjų centras; 

1.1.5. LASS Vilniaus ir Alytaus regionų fondą, kurio tvarkytojas – VšĮ Vilniaus ir Alytaus regionų aklųjų centras. 

1.2. Respublikinį fondą LASS socialinių programų vykdymui, kurio tvarkytojas – VšĮ LASS centro taryba. 

2. Įpareigoti LASS kontroliuojamus juridinius asmenis, kurių balansuose yra nekilnojamasis turtas, 15 proc. pajamų, gautų už patalpų nuomą praėjusiais (2010) metais, skirti paramai LASS socialinėms programoms vykdyti. 

3. Regioninius fondus sudaryti iš regionų teritorijoje veikiančių LASS įmonių ir įstaigų (išskyrus įstaigas, nurodytas 4 p.), gaunančių pajamas iš patalpų nuomos, paramos lėšų. 

4. Respublikinį fondą sudaryti iš VšĮ LASS centro tarybos ir VšĮ Panerių biurų centro paramos lėšų. 

5. Įpareigoti LASS kontroliuojamus juridinius asmenis, kurių balansuose yra nekilnojamasis turtas, paramos lėšas socialinėms programoms vykdyti pervesti fondų tvarkytojams kas ketvirtį iki kito ketvirčio pirmo mėnesio 25 dienos (1/4 metinės paramos sumos).

6. Įpareigoti fondų tvarkytojus vesti paramai gautų ir pačių priskaitytų lėšų apskaitą, o lėšas skirstyti remiantis LASS centro tarybos patvirtinta LASS fondų socialinėms programoms vykdyti lėšų naudojimo tvarka.

7. Patvirtinti LASS fondų socialinėms programoms vykdyti lėšų naudojimo tvarką (pridedama)

LASS Centro tarybos pirmininkas






Sigitas Armonas

Patvirtinta

LASS centro tarybos 

LIETUVOS AKLŲJŲ IR SILPNAREGIŲ SĄJUNGOS 

FONDŲ SOCIALINĖMS PROGRAMOMS VYKDYTI 

LĖŠŲ NAUDOJIMO TVARKA

1. Gauti lėšas iš Lietuvos aklųjų ir silpnaregių sąjungos (toliau – LASS) fondų socialinėms programoms vykdyti (toliau – Fondų) gali LASS filialai ir LASS įstaigos (išskyrus vykdančias gamybinę veiklą) (toliau vadinami Pareiškėjais). 

2. LASS fondų socialinėms programoms vykdyti lėšos gali būti naudojamos: 

2.1. Žmonių su negalia socialinės integracijos programos veikloms kofinansuoti.
2.2. struktūrinių Europos Sąjungos fondų finansuojamiems ar kitiems LASS reikalingiems projektams kofinansuoti.  
2.3. LASS įvaizdžio formavimui, informacijos sklaidai ir vešiesiems ryšiams.

2.4. LASS steigtų viešųjų įstaigų (išskyrus vykdančias gamybinę veiklą) darbuotojų kompetencijos stiprinimui. 
2.5. LASS filialų teikiamų paslaugų gerinimui. 

2.6. LASS narių materialinei paramai. 

2.7. socialinei LASS narių reabilitacijai tais atvejais, kai paslaugų neapmoka valstybės ar savivaldos institucijos (išskyrus reabilitaciją užsienyje). 

2.8. LASS narių švietimui ir ugdymui – stipendijoms, apmokėjimui už mokslą, stažuotėms, stovykloms ir pan. 

2.9. informacinių technologijų pritaikymui regėjimo neįgaliesiems.

2.10. LASS muzikų ir literatų kūrybos laureatų knygų ar CD leidybos kofinansavimui.  

2.11. LASS lėšų rezervo kūrimui.

3. Prioritetas skiriamas: 

3.1. naujoms iniciatyvoms, turinčioms ilgalaikį teigiamą poveikį tiek atskiro LASS nario, tiek visos LASS bendruomenės gerovei. 

3.2. Žmonių su negalia socialinės integracijos programos projektų veiklų kofinansavimui. 

3.3. projektams, kuriems įgyvendinti pareiškėjas turi kitų finansavimo šaltinių. 

4. Fondų lėšos negali būti naudojamos: 

4.1. reprezentacinėms išlaidoms dengti (gėlėms, dovanoms, padėkos raštams, sveikinimams ir pan.);

4.2. paraiškos Fondams rengimui apmokėti; 

4.3. žemės, nekilnojamojo turto, transporto priemonių pirkimui;

4.4. palūkanoms už paimtas banko paskolas dengti, lizingui, išperkamajai nuomai; 

4.5. baudoms, finansinėms nuobaudoms ir byloms nagrinėti, delspinigiams;

4.6. užsienio svečių dalyvavimo projekto veiklose išlaidoms (išskyrus atvejus, kai projekto veikloms vykdyti kviečiami specialistai, ekspertai, lektoriai iš užsienio);

4.7. patalpų, priklausančių LASS įstaigoms ar įmonėms, nuomai.  

5. Sprendimą dėl Fondams pateiktų projektų finansavimo priima:

5.1. LASS Kauno ir Marijampolės regionuose – Kauno ir Marijampolės regioninė taryba; 

5.2. LASS Klaipėdos ir Telšių regionuose – Klaipėdos ir Telšių regioninė taryba; 

5.3. LASS Panevėžio ir Utenos regionuose – Panevėžio ir Utenos regioninė taryba; 

5.4. LASS Šiaulių ir Tauragės regionuose – Šiaulių ir Tauragės regioninė taryba; 

5.5. LASS Vilniaus ir Alytaus regionuose – Vilniaus ir Alytaus regioninė taryba; 

5.6. LASS respublikiniame fonde – LASS centro taryba.

6. Pareiškėjai teikia atitinkamai regioninei tarybai ar LASS centro tarybai prašymus skirti lėšas, kartu pateikdami jų panaudojimo projektus, finansinį ir socialinį pagrindimą pagal atskirai patvirtintą paraiškos formą. 

7. Fondų tvarkytojai, atsižvelgdami į turimas (numatomas turėti) lėšas, sudaro Fondo metinę pajamų sąmatą ir pirmajame metų ketvirtyje teikia ją tvirtinti atitinkamai regioninei tarybai ar LASS centro tarybai. 

8. Apie priimtus sprendimus dėl lėšų skyrimo skelbiama LASS internetinėje svetainėje. Prašymus skirti lėšas pateikę fiziniai ir juridiniai asmenys apie priimtus sprendimus informuojami raštu.

10. Vadovaudamasis regioninės tarybos ar LASS centro tarybos nutarimais, skirtas lėšas atitinkamas Fondo tvarkytojas perveda apmokant atliktų darbų, įgyjamų priemonių ar paslaugų sąskaitas.

11. Už panaudotas per kalendorinius metus Fondo lėšas ir atliktus darbus Fondo tvarkytojai ne vėliau kaip per mėnesį nuo ūkinių metų pabaigos atsiskaito LASS Centro tarybai.

